Oficialusis leidinys L 336 , 14/12/1985 p. 0020 - 0026

specialusis leidimas suomių kalba: skyrius 4 tomas 2 p. 0055

specialusis leidimas ispanų kalba: skyrius 04 tomas 4 p. 0049

specialusis leidimas švedų kalba: skyrius 4 tomas 2 p. 0055

specialusis leidimas portugalų kalba skyrius 04 tomas 4 p. 0049



Komisijos Reglamentas (EEB) Nr. 3531/85 1985 m. gruodžio 12 d. nustatantis tam tikras technines ir kontrolės priemones, susijusias su laivų, plaukiojančių su Ispanijos vėliava, atliekama žvejybos veikla kitų valstybių narių, išskyrus Portugalijos, vandenyse EUROPOS BENDRIJŲ KOMISIJA, atsižvelgdama į Europos ekonominės bendrijos steigimo sutartį, atsižvelgdama į Ispanijos ir Portugalijos Stojimo aktą, ypač į jo 163 straipsnio 3 dalies antrą pastraipą, kadangi turi būti nustatomos techninės procedūros, skirtos Ispanijos laivų, turinčių teisę tuo pačiu metu žvejoti kitų valstybių narių, išskyrus Portugalijos, vandenyse, nustatymui ir priežiūrai; kadangi be nuostatų, numatytų 1982 m. birželio 29 d. Tarybos reglamente (EEB) Nr. 2057/82, nustatančiame tam tikras valstybių narių laivų atliekamos žvejybos veiklos kontrolės priemones [1], su pakeitimais, padarytais Reglamentu (EEB) Nr. 1729/83 [2], Stojimo aktas numato leidimą turinčių laivų sąrašų sistemą ir pranešimo Komisijai apie laivų judėjimą ir sugautą laimikį sistemą; kadangi, remiantis Stojimo akto 163 straipsnio 2 dalies antra pastraipa, nuo 1986 m. sausio 1 d. visos nuostatos, susijusios su minėtojo Akto 160 straipsnio 1 dalyje nurodyta specializuota žvejybos veikla, turi būti tokios pačios kaip nuostatos, taikytos prieš įsigaliojant minėtajam Aktui; kadangi todėl yra būtina numatyti Komisijos atliekamą žvejybos licencijų išdavimą ir patvirtinti tam tikras technines išteklių apsaugos priemones, kurios galiotų nepažeisdamos priemonių, numatytų 1983 m. sausio 25 d. Tarybos reglamente (EEB) Nr. 171/83, nustatančiame tam tikras technines žuvų išteklių išsaugojimo priemones [3], su paskutiniais pakeitimais, padarytais Reglamentu (EEB) Nr. 3625/84 [4]; kadangi, remiantis Stojimo akto 2 straipsnio 3 dalimi, Bendrijos institucijos turi teisę prieš stojimą patvirtinti Akto 163 straipsnyje minimas priemones, joms įsigaliojant minėtojo Akto įsigaliojimo dieną, jei šis Aktas įsigalioja; kadangi Žuvų išteklių vadybos komitetas nepareiškė savo nuomonės per tokį laiką, kurį nustatė pirmininkas, PRIĖMĖ ŠĮ REGLAMENTĄ: 1 straipsnis Toliau nustatytosios techninės ir kontrolės priemonės taikomos vandenyse, kurie priklauso valstybių narių, išskyrus Ispanijos ir Portugalijos, suverenitetui ar yra jų jurisdikcijoje ir kuriuos prižiūri Tarptautinė jūrų tyrinėjimo taryba (ICES), laivams, plaukiojantiems su Ispanijos vėliava ir įregistruotiems ir (arba) įrašytiems uoste, esančiame teritorijoje, kurioje taikoma bendra žuvininkystės politika. 2 straipsnis 1. Kiekvienais metais ne vėliau kaip likus vienam mėnesiui iki atitinkamo leidimo žvejoti laikotarpio pradžios Ispanijos institucijos Komisijai perduoda laivų, turinčių teisę užsiimti I priedo 2 punkte nurodyta specializuota žvejybos veikla, sąrašą. Pateikiamas atskiras sąrašas kiekvienai žvejybos rūšiai. 2. 1 straipsnio dalyje minimi sąrašai gali būti patikslinami kiekvieno mėnesio pirmą dieną; apie visus pakeitimus Komisijai turi būti pranešama iki penkioliktos ankstesnio mėnesio dienos. 3. 1 straipsnio dalyje nurodytuose sąrašuose apie kiekvieną laivą pateikiama ši informacija: - laivo pavadinimas, - registravimo numeris, - išorinės identifikavimo raidės ir numeriai, - registravimo uostas, - savininko (-ų) arba frachtuotojo (-ų) ir, jei savininkas yra korporacinė organizacija arba ūkinė bendrija, jos narių pavadinimai ir adresai, - bendroji talpa ir bendras ilgis, - variklio galia, - šaukinys ir radijo dažnis. 3 straipsnis 1. Ispanijos institucijos pateikia Komisijai pasiūlymus dėl Stojimo akto 163 straipsnio 1 dalies antroje pastraipoje minimų periodiškų sąrašų, nurodydamos turinčius teisę tuo pačiu metu žvejoti laivus, remdamosi Stojimo akto 158 ir 160 straipsniais ir laikydamosi šios tvarkos: a) I priedo 1 punkte ir 2 punkto a, b, f ir g papunkčiuose numatytų laivų sąrašai pateikiami ne vėliau kaip iki numatomos šių sąrašų įsigaliojimo datos likus 15 dienų; I priedo 1 punkte ir 2 punkto g papunktyje numatytų laivų sąrašai apima ne trumpesnį kaip vieno kalendorinio mėnesio laikotarpį; I priedo 2 punkto a, b ir f papunkčiuose numatytų laivų sąrašai apima ne trumpesnį kaip dviejų kalendorinių mėnesių laikotarpį; b) I priedo 2 punkto c ir d papunkčiuose numatytų laivų sąrašai pateikiami ne vėliau kaip iki numatomos šių sąrašų įsigaliojimo datos likus keturioms darbo dienoms; I priedo 2 punkto c papunktyje numatytų laivų sąrašai apima vieno kalendorinio mėnesio laikotarpį, o minėtojo priedo 2 punkto d papunktyje numatytų laivų sąrašai — ne trumpesnį kaip dviejų savaičių laikotarpį; c) I priedo 2 punkto e papunktyje numatytų laivų sąrašai pateikiami ne vėliau kaip iki numatomos šių sąrašų įsigaliojimo datos likus dviem darbo dienoms; sąrašas apima vienos dienos laikotarpį. 2. Periodiškas mėnesinis I priedo 1 punkte ir 2 punkto c papunktyje minimų laivų sąrašas padieniui nurodo turinčius teisę tuo pačiu metu žvejoti laivus; kiekvienas I priedo 1 punkte minimas laivas turi būti nurodomas sąraše ne mažiau kaip šešias dienas iš eilės, o kiekvienas I priedo 2 punkto c papunktyje minimas laivas turi būti nurodomas sąraše ne mažiau kaip dvi dienas iš eilės. Ispanijos institucijos imasi reikiamų administracinių priemonių, siekdamos užtikrinti, kad I priedo 1 punkte minimi laivai iki periodiškame sąraše nurodytos datos neišplauktų iš uosto, iš kurio jie plaukia į žvejybą, žvejoti atitinkamoje zonoje, atsižvelgiant į tranzito laiką, kurio paprastai reikia, kad būtų pasiekiamos minėtosios zonos geografinės ribos. Jos taip pat užtikrina, kad laivai sugrįžtų į uostą, iš kurio jie plaukia į žvejybą, atsižvelgiant į atitinkamą tranzito laiką. Taip pat Ispanijos institucijos bendradarbiauja su kompetentingomis institucijomis, siekdamos užtikrinti, kad minėtųjų laivų, plaukiančių iš kitos valstybės narės uosto, judėjimas atitiktų I priede numatytas žvejybos rūšis leidžiančias nuostatas ir sąlygas. 3. I priedo 2 punkto d papunktyje minimų laivų atveju, periodiškuose sąrašuose turi būti nurodomos laivų grupės, kurių kiekvieną sudaro ne daugiau kaip trys laivai. Tokių grupių skaičius neturi viršyti skaičiaus, nurodyto I priedo 2 punkto d papunktyje, ketvirtojoje skiltyje. Vienas laivas gali būti nurodomas tik vienoje grupėje. Vienai grupei negali būti išduodama daugiau kaip viena 4 straipsnyje minima licencija. 4. Kiekviename periodiškame sąraše apie kiekvieną laivą pateikiama ši informacija: - laivo pavadinimas ir registravimo numeris, - šaukinys, - savininko (-ų) arba frachtuotojo (-ų) ir, jei savininkas yra korporacinė organizacija arba ūkinė bendrija, jos narių pavadinimai ir adresai, - tam tikrais atvejais, Stojimo akto 158 straipsnio 2 dalyje nurodytas koeficientas, - laikotarpis, kuriam prašomas leidimas žvejybai, - numatomas žvejybos metodas, - numatomas žvejybos rajonas, - kalbant apie I priedo 1 punkte minimus laivus — nurodoma ar laivas ketina gaudyti negiliavandenes žuvis. 5. Komisija išnagrinėja 1 straipsnio dalyje nurodytus pasiūlymus ir sudaro periodiškus sąrašus, kuriuos perduoda Ispanijos institucijoms ir atitinkamoms kontrolės institucijoms laikydamasi tokio grafiko: - dėl laivų, nurodytų pirmiau minėtame straipsnio 1 dalies a punkte: iki sąrašų įsigaliojimo likus ne mažiau kaip keturioms darbo dienoms, - dėl laivų, nurodytų pirmiau minėtame straipsnio 1 dalies b punkte: iki sąrašų įsigaliojimo likus ne mažiau kaip dviems darbo dienoms ir - dėl laivų, nurodytų pirmiau minėtame straipsnio 1 dalies c punkte: iki sąrašų įsigaliojimo likus ne mažiau kaip vienai darbo dienai. 6. Jei Komisija per pirmojoje šio straipsnio dalyje nurodytą laikotarpį negauna pasiūlymų dėl I priedo 2 punkto c, d ir e papunkčiuose nurodytų laivų naujojo periodiško sąrašo, taisyklės, galiojančios paskutiniąją einamojo laikotarpio dieną, paliekamos galioti tol, kol šiame straipsnyje nustatyta tvarka bus sudarytas naujas sąrašas. 7. Ispanijos institucijos turi teisę prašyti, kad Komisija pakeistų laivą, nurodytą periodiškame sąraše, tačiau dėl force majeure aplinkybių negalintį žvejoti visą nurodytą laikotarpį arba jo dalį. Visi pakeisti laivai turi būti įtraukiami į atitinkamus sąrašus, nurodytus I priedo trečiojoje skiltyje. Komisija nedelsdama praneša Ispanijos institucijoms ir atitinkamoms kontrolės institucijoms, nurodytoms straipsnio 5 dalyje, apie visus atitinkamų periodiškų sąrašų pakeitimus. Pakeičiantis laivas turi teisę pradėti žvejoti tik nuo datos, nurodytos Komisijos pranešime. 4 straipsnis 1. I priedo 2 punkto a, b ir d papunkčiuose minimi laivai, nurodyti Komisijos patvirtintame periodiškame sąraše, turi teisę žvejoti, tik jei laive turi Ispanijos institucijų prašymu Komisijos išduotą licenciją. Prašymas išduoti licenciją I priedo 2 punkto a ir b papunkčiuose minimiems laivams turi būti pateikiamas tada, kai yra pateikiami pasiūlymai dėl 3 straipsnio 1 dalyje minimų periodiškų sąrašų. Prašymas išduoti licenciją I priedo 2 punkto d papunktyje minimiems laivams turi būti pateikiamas tada, kai yra perduodami 2 straipsnyje minimų laivų sąrašai. 2. I priedo 2 punkto a ir b papunkčiuose minimų laivų atveju, viena licencija gali būti išduodama ne daugiau kaip trims laivams, licencijoje turi būti pateikiamas kiekvieno iš šių laivų aprašymas. 3. I priedo 2 punkto d papunktyje minimiems laivams licencijos išduodamos visam leidimo žvejoti galiojimo laikotarpiui, nenurodant laivų ir atsižvelgiant į didžiausią skaičių, nurodytą I priedo 2 punkto ketvirtojoje skiltyje; visi žvejyba užsiimantys laivai turi turėti tokią licenciją. 4. Licencijos išduodamos ne trumpesniam kaip dviejų kalendorinių mėnesių laikotarpiui. 5 straipsnis Laivas gali būti nurodomas daugiau kaip viename sąraše, kuris yra nurodytas 2 straipsnyje. Laivas gali būti nurodomas tik viename periodiškame sąraše, išskyrus tunus žvejojančius laivus, kurie taip pat gali būti nurodomi laivų, žvejojančių ančiuvius, kurie naudojami kaip gyvas masalas, sąraše. 6 straipsnis 1. Laivuose, turinčiuose teisę žvejoti tunus, negali būti laikomos jokios kitos žuvys arba žuvų produktai, išskyrus Thunnidae; išimtis daroma tik ančiuviams, kurie yra naudojami kaip gyvas masalas. 2. Laivuose, turinčiuose teisę žvejoti paprastuosius jūrų karšius, negali būti laikomos jokios kitos žuvys arba žuvų produktai, išskyrus nurodytąsias rūšis; išimtis daroma tik toms rūšims, kurios yra naudojamos kaip masalas, su sąlyga, kad neviršijamas tik šiam tikslui reikalingas kiekis. 7 straipsnis Turinčių teisę žvejoti laivų kapitonai arba, jei būtina, savininkai, privalo laikytis II priede išdėstytų specialiųjų sąlygų. Komisija, gavusi atitinkamos valstybės narės pasiūlymą, pakeičia duomenis, susijusius su II priedo 7 punkte nurodytomis kompetentingomis nacionalinėmis kontrolės institucijomis. 8 straipsnis Nepažeidžiant Reglamento (EEB) Nr. 171/83, laivams, plaukiojantiems su Ispanijos vėliava ir nurodytiems I priedo 2 punkte, taikomos šios techninės priemonės: a) draudžiama naudoti žiauninius tinklus; b) laivuose negali būti laikomos jokios žūklės priemonės, išskyrus tas, kurios yra reikalingos leistai žvejybos rūšiai; c) vienas ūdomis žvejojantis laivas gali mesti ne daugiau kaip dvi ūdas per dieną; didžiausias kiekvienos šios ūdos ilgis nustatomas 20 jūrmylių; atstumas tarp tinklelių turi būti ne mažesnis kaip 2,70 m; d) paprastuosius jūrų karšius žvejojančiuose laivuose negali būti laikomos jokios žūklės priemonės, išskyrus paviršines ūdas. 9 straipsnis Iki kiekvieno mėnesio 15 dienos Ispanijos institucijos turi pranešti Komisijai, kiek kiekvienas tunus žvejojantis laivas sugavo žuvies ir kiek iškrovė į krantą kiekviename uoste ankstesnio mėnesio metu. 10 straipsnis Šis reglamentas įsigalioja 1986 m. sausio 1 d., jeigu įsigalioja Ispanijos ir Portugalijos Stojimo aktas. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1985 m. gruodžio 12 d. Komisijos vardu Frans Andriessen Pirmininko pavaduotojas [1] OL L 220, 1982 7 29, p. 2. [2] OL L 169, 1983 7 28, p. 14. [3] OL L 24, 1983 1 27, p. 14. [4] OL L 335, 1984 12 22, p. 3. -------------------------------------------------- I PRIEDAS ŽVEJYBOS RŪŠYS, MINIMOS STOJIMO AKTO 158 STRAIPSNYJE IR 160 STRAIPSNIO 1 DALYJE Žvejybos rūšis | Zona | bendras leidimą turinčių laivų skaičius (pagrindinis sąrašas) | Laivų, turinčių teisę žvejoti tuo pačiu metu, skaičius (periodiškas sąrašas) | Leidimas žvejoti išduodamas laikotarpiui | | | 1.Laivai, užsiimantys Steigimo akto 158 straipsnyje nurodytomis žvejybos rūšimis | V b, VI | 300 | 23 | | nuo sausio 1 d. iki gruodžio 31 d. | VII | 70 | VIII a, b, c | 57 | 2.Laivai, užsiimantys Steigimo akto 160 straipsnio 1 dalyje nurodyta specializuota žvejyba | | | | | | a)sardines gaudantys laivai (naudojantys vilktinius tinklus, neviršijantys 100 brt) | VIII a, b, d | 71 | 40 | | nuo sausio 1 d. iki vasario 28 d. ir nuo liepos 1 d. iki gruodžio 31 d. | b)ūdomis žvejojantys laivai, neviršijantys 100 brt | VIII a | 25 | 10 | | nuo liepos 1 d. iki gruodžio 31 d. | c)žvejyba iš laivų, neviršijančių 50 brt, atliekama tik meškerėmis | VIII a, b, d | — | 64 | | nuo sausio 1 d. iki gruodžio 31 d. | d)laivai, kurių pagrindinė žvejybos veikla yra ančiuvių gaudymas | VIII a, b, d | — | 160 | | nuo kovo 1 d. iki birželio 30 d. | e)laivai, gaudantys ančiuvius, kurie bus naudojami kaip gyvas masalas | VIII a, b, d | — | 120 | | nuo liepos 1 d. iki spalio 31 d. | f)tunų gaudymas | visos zonos | | neribotas | | nuo sausio 1 d. iki gruodžio 31 d. | g)paprastuosius jūrų karšius gaudantys laivai | VII g, h, j, k | — | 25 | | nuo spalio 1 d. iki gruodžio 31 d. | -------------------------------------------------- II PRIEDAS Specialiosios sąlygos, kurių turi laikytis Ispanijos laivai, turintys teisę žvejoti kitų valstybių narių, išskyrus Portugalijos, vandenyse A. Sąlygos, kurių turi laikytis visi laivai: 1. Laive turi būti šių specialiųjų sąlygų egzempliorius ir, numatytais atvejais, žvejybos licencija. 2. Licenciją turinčių laivų išorinės identifikavimo raidės ir numeriai turi būti aiškiai pažymėti abejose laivo pirmagalio ir abejose antstato pusėse, kur jie yra geriausiai matomi. Raidės ir numeriai užrašomi aiškiai nuo korpuso arba antstato besiskiriančia spalva; jie negali būti išsitrynę, pakeisti, uždengti arba sunkiai suprantami dėl kokios nors kitos priežasties. B. Papildomos sąlygos, kurių turi laikytis visi laivai, išskyrus tuos, kurie žvejoja tunus, paprastuosius jūrų karšius, ir tuos, kurie neviršija 50 brt, žvejoja tik meškerėmis ir ūdomis. 3. Visi žvejoti turintys teisę laivai pateikia 7 punkte nustatytoms kompetentingoms nacionalinėms kontrolės institucijoms tokį kiekvieno toliau išvardyto judėjimo aprašą: - laivo pavadinimas, kapitono vardas ir pavardė, šaukinys, išorinės identifikavimo raidės ir numeriai bei, atitinkamais atvejais, licencijos numeris, - data, laikas, geografinė padėtis ir ICES statistinis kvartalas: 3.1.1 kiekvieną kartą, kai laivas įplaukia į 200 jūrmylių žvejybos zoną, esančią prie kitos valstybės narės, išskyrus Portugaliją, krantų ir kuriai galioja Bendrijos žvejybos taisyklės; 3.1.2 kiekvieną kartą, kai laivas išplaukia iš 200 jūrmylių žvejybos zonos, esančios prie kitos valstybės narės, išskyrus Portugaliją, krantų ir kuriai galioja Bendrijos žvejybos taisyklės; 3.1.3 kiekvieną kartą, kai laivas 3.1.1 ir 3.1.2 papunkčiuose nustatytose zonose iš vieno ICES parajonio įplaukia į kitą; 3.1.4 kiekvieną kartą, kai laivas atplaukia į kitų Bendrijos valstybių narių uostą; 3.1.5 kiekvieną kartą, kai laivas išplaukia iš kitų Bendrijos valstybių narių uosto; 3.1.6 išskyrus laivams, kuriems licencija yra privaloma: 3.1.6.1 prieš pradedant žvejybos veiksmus ("aktyvus" pateikimas); 3.1.6.2 užbaigus žvejybos veiksmus ("pasyvus" pateikimas). 4. Įplaukdami į ir išplaukdami iš ICES zonos, kurioje jie turi leidimą žvejoti, taip pat kiekvieną savaitę, skaičiuojant nuo žvejybos veiksmų pradėjimo dienos, visi laivai pateikia Europos Bendrijų Komisijai Briuselyje (teleksas 24189 FISEU-B) šią informaciją toliau nurodytąja eilės tvarka: - laivo pavadinimas, - šaukinys, - išorinės identifikavimo raidės ir numeriai, - konkrečios kelionės metu pateikiamo pranešimo eilės numeris, - pranešimo rūšies nuoroda, atsižvelgiant į 3 punkte minimus įvairius dalykus, - geografinė padėtis ir ICES statistinis kvartalas, - kiekvienos triume laikomos žuvų rūšies kiekis (kilogramais), naudojant 5.3 punkte pateiktą kodą, - kiekvienos rūšies, sugautos po ankstesnio pranešimo perdavimo, kiekis (kilogramais), - ICES statistinis kvartalas, kuriame buvo sugautos žuvys, - kiekvienos rūšies, perkrautos į kitus laivus po ankstesnio pranešimo perdavimo, kiekis (kilogramais), - laivo, į kurį buvo perkrautos žuvys, pavadinimas, šaukinys bei, atitinkamais atvejais, išorinė identifikacija, - kapitono vardas ir pavardė. 5. 3 ir 4 punktuose nustatyti pranešimai turi būti perduodami taip: 5.1 Visi pranešimai privalo būti perduodami radijo stotimi, nurodyta toliau pateikiamame sąraše: Pavadinimas | Šaukinys | North Foreland | GNF | Humber | GKZ | Cullercoats | GCC | Wick | GKR | Portpatrick | GPK | Anglesey | GLV | Ilfracombe | GIL | Niton | GNI | Stonehaven | GND | Hebrides | GHD | Portshead | GKA | GKB | GKC | Land's End | GLD | Valentia | EJK | Malin Head | EJM | Boulogne | FFB | Brest | FFU | St. Nazaire | FFO | Bordeaux-Arcachon | FFC | Tarifa | EAC | Chipiona | | Finisterre | EAF | Coruña | | Cabo Peñas | EAS | Machichaco | | 5.2 Jei turintis leidimą laivas dėl force majeure priežasčių negali perduoti pranešimo, jį šio laivo vardu gali perduoti kitas laivas. 5.3 Kodas, naudojamas laive esančios žuvies kiekiui nurodyti, kaip nustatyta 4 punkte [1]: A. Paprastoji šiaurinė krevetė (Pandalus borealis) B. Europinė jūrų lydeka (Merluccius merluccius) C. Juodasis paltusas (Reinhardtius hippoglossoides) D. Menkė (Gadus morhua) E. Juodadėmė menkė (Melanogrammus aeglefinus) F. Otas (paltusas) (Hippoglossus hippoglossus) G. Atlantinė skumbrė (Scomber scombrus) H. Stauridė (Trachurus trachurus) I. Bukažiotė ilgauodegė (Coryphaenoides rupestris) J. Ledjūrio menkė (Pollachius virens) K. Merlangas (Merlangus merlangus) L. Atlanto silkė (Clupea harengus) M. Tobiniai (Ammodytes spp.) N. Šprotas (Clupea sprattus) O. Jūrinė plekšnė (Pleuronectes platessa) P. Esmarko menkenė (Trisopterus esmarkii) Q. Paprastoji molva (Molva molva) R. Kita S. Krevetė (Pandalidae) T. Europinis ančiuvis (Engraulis encrassicholus) U. Jūrų ešerys (Sebastes spp.) V. Amerikinė plekšnė (Hypoglossoides platessoides) W. Kalmaras (Illex) X. Geltonuodegė plekšnė (Limanda ferruginea) Y. Žydroji menkė (Gadus poutassou) Z. Tunas (Thunnidae) AA. Melsvoji molva (Molva dypterygia) BB. Brosmė (Brosme brosme) CC. Tinklaodis katryklis (Scyliorhinus retifer) DD. Didysis ryklys (Cetorhindae) EE. Silkinis ryklys (Lamma nasus) FF. Ilgačiuopiklis kalmaras (Loligo vulgaris) GG. Paprastasis jūrų karšis (Brama brama) HH. Sardinė (Sardina pilchardus) II. Paprastoji krevetė (Crangon crangon) JJ. Megsimas (Lepidorhombus) KK. Jūrų velnias (Lophius spp.) LL. Norveginis omaras (Nephros norvegicus) MM. Polakas (Pollachius pollachius) 6. Nepažeidžiant Europos Bendrijų laivo žurnale nustatytų instrukcijų, visi 3-5 punktuose nustatyta tvarka perduodami radijo pranešimai yra registruojami minėtame laivo žurnale. 7. Kompetentingos nacionalinės kontrolės institucijos, kurioms pateikiamas 3 punkte nustatytas pranešimas: PRANCŪZIJA: | Cross A Château La Garenne F-56410 Etel Teleksas: CROSSAT 950519 | AIRIJA: | Naval Supervisory Centre Haulbowline Cork Teleksas CORK 24924 | JUNGTINĖ KARALYSTĖ: | Ministry of Agriculture, Fisheries and Food Great Westminster House Horseferry Road London SW 1P 2AE Teleksas London 21274 FISHLN | Department of Agriculture and Fisheries for Scotland Chesser House Gorgie Road Edinburgh EH11 3 AW Teleksas Edinburgh 727696 SODAFS | [1] Šis sąrašas nereiškia, kad visos jame nurodytos rūšys gali būti pasilaikomos laive arba iškraunamos į krantą. --------------------------------------------------